## Educació publica les vacants del concurs de trasllats del personal docent dels centres públics de la Generalitat

*** Enguany s’inclouen llocs d’Educació Infantil amb requisit lingüístic de nivell B2 d’anglés
* En esta convocatòria participen 4.449 mestres i 4.922 professors**

La Conselleria d’Educació, Cultura i Universitats ha publicat les vacants corresponents al procediment del concurs de trasllats del personal docent dels centres públics de la Generalitat.

La Direcció General de Personal Docent ha donat a conéixer la relació de llocs vacants per centre educatiu i especialitat docent que podran ser adjudicades al personal participant en el procés en qualitat de destinació definitiva.

En el cos de mestres s’han oferit un total de 2.016 places distribuïdes per províncies de la manera següent: 834 a Alacant, 293 a Castelló i 889 a València. Com a principal novetat, enguany s’han inclòs llocs d’Educació Infantil amb requisit lingüístic de nivell B2 d’anglés, mesura que contribuirà a garantir l’adequada implantació dels programes plurilingües en els centres educatius.

En els cossos de professorat d’ensenyança secundària i altres ensenyances, la xifra també és significativa, amb 3.302 vacants, de les quals 76 corresponen a escoles oficials d’idiomes, 157 a conservatoris de música i dansa i 97 a educació de persones adultes.

El procediment també preveu 26 llocs vacants per a facilitar la mobilitat i l’obtenció de la primera destinació als funcionaris del cos d’inspectors d’educació.

La Conselleria ha destacat especialment la publicació de llocs de primària i secundària en centres de formació de persones adultes, xifres que superen les d’anteriors convocatòries i reflectixen una aposta decidida per l’estabilitat de les plantilles i el compromís amb l’educació de les persones adultes.

Així mateix, s’incorporen vacants en el Centre Específic d’Educació a Distància (CEED), la qual cosa evidencia el compromís de la Conselleria amb la transparència i amb l’objectiu d’oferir al personal docent el major nombre possible d’oportunitats de destinació.

En esta convocatòria participen 4.449 mestres i 4.922 professors. Amb el nombre de vacants oferides, juntament amb les resultes que es generaran durant el mateix procés, la Conselleria estima que es complirà el compromís de garantir al personal docent el seu dret a la mobilitat, i així es facilita la millora de les seues condicions de treball i de conciliació familiar.

Fecha: 20/12/2025